b'\n_START_ARTICLE_\nGabriel (albumi)\n_START_SECTION_\n\xc3\x84\xc3\xa4nitys\n_START_PARAGRAPH_\nGabrielin kokoonpanossa soittivat Kurt Bachman (laulu, kitara), Joey Daub (rummut), Jeff King (koskettimet, ohjelmointi), Kevin Leaman (kitara) ja Elton Nestler (basso, ohjelmointi). Deron Miller CKY-yhtyeest\xc3\xa4 soitti joitain kitarasooloja albumilla. Miller kertoo, ett\xc3\xa4 "Believer on ollut yksi suosikkiyhtyeist\xc3\xa4ni 20 vuotta, joten minulle t\xc3\xa4m\xc3\xa4 on todella j\xc3\xa4nnitt\xc3\xa4v\xc3\xa4\xc3\xa4. Kuunnelkaa ne kolme yhtyeen albumia, jotka se teki 1990-luvun alussa. Kaikki neron luomuksia."_NEWLINE_Believer teki levytyssopimuksen Cesspool Recordingsin, Metal Blade Recordsin tyt\xc3\xa4ryhti\xc3\xb6n kanssa, jonka omistaa Killswitch Engage -yhtyeen keulahahmo Howard Jones. H\xc3\xa4n kertoo: "Jotenkin olin niin onnekas, ett\xc3\xa4 sain vastaani uudelleenperustetun Believerin, yhtyeen jonka levyt ovat minulla edelleen ahkerassa kuuntelussa. Hieno yhtye, jonka takana ovat viel\xc3\xa4 hienommat ihmiset. He todella tuovat ainutlaatuisen soittotaidon takaisin metallimusiikkiin. On j\xc3\xa4nnitt\xc3\xa4v\xc3\xa4\xc3\xa4 n\xc3\xa4hd\xc3\xa4 Believer j\xc3\xa4lleen esiintym\xc3\xa4ss\xc3\xa4." Jones lauloi puhtaita osuuksia "The Brave" -kappaleella._NEWLINE_Eye Level Studios toteutti kansitaiteen: el\xc3\xa4v\xc3\xa4 malli maskeerattiin ja valokuvattiin aidot sarvet p\xc3\xa4\xc3\xa4ll\xc3\xa4\xc3\xa4n. Masteroimatonta versio "Medwton"-kappaleesta soitettiin Bam Margeran ohjelmassa Radio Bam 17. marraskuuta. Kappaleet "Focused Lethality" ja "Stoned" julkaistiin singlein\xc3\xa4.  Kurt Bachman kuvaili, ett\xc3\xa4 albumi kuulostaa "sairaalta, hullulta yhdistelm\xc3\xa4lt\xc3\xa4 Toolia, Voivodia, Nine Inch Nailsia ja Destructionia". Musiikillisesta suunnasta Bachman kertoi:_NEWLINE_\xc2\xbbUskomme, ett\xc3\xa4 ihailijat kuulevat albumilla vaikuteitta v\xc3\xa4h\xc3\xa4n jokaiselta aiemmalta julkaisultamme, mutta kappaleet on kirjoitettu hieman eri tavalla. Tyyli on viel\xc3\xa4 tunnistettavasti Believeria, mutta halusimme tarjota jotain uutta, kuten olemme tehneet aiemminkin. Jotkut haluaisivat, ett\xc3\xa4 julkaisisimme toisen Sanity Obscuren tai Dimensionsin, muttemme halunneet kierr\xc3\xa4tt\xc3\xa4\xc3\xa4 vanhaa. Tuttavamme ovat sanoneet, ett\xc3\xa4 uusi materiaalimme kuulostaa luontevalta jatkumolta Dimensionsista. Halusimme pit\xc3\xa4\xc3\xa4 hauskaa t\xc3\xa4m\xc3\xa4n kanssa ja palata metallijuurillemme. Oli j\xc3\xa4nnitt\xc3\xa4v\xc3\xa4\xc3\xa4 palata yhteen ja tehd\xc3\xa4 albumi. P\xc3\xa4\xc3\xa4stimme silloin todella luovuuden ja hulluuden vapaaksi.\xc2\xbb _NEWLINE_(Kurt Bachman albumin musikaalisesta suunnasta Decibel-lehdest\xc3\xa4.)\n_START_SECTION_\nVastaanotto\n_START_PARAGRAPH_\nAlbumi on saanut viestimiss\xc3\xa4 my\xc3\xb6nteisi\xc3\xa4 arvioita. Allmusicin Greg Prato antoi albumille kolme ja puoli pistett\xc3\xa4 viidest\xc3\xa4 ja kirjoittaa, ett\xc3\xa4 vaikka 16 vuotta on kulunut edellisest\xc3\xa4 julkaisusta, Believer on palannut vahvana metallipiireihin. Prato toteaa, ett\' albumi on l\xc3\xa4hemp\xc3\xa4n\xc3\xa4 yhtyeen juuria, ja musiikissa kuuluu "h\xc3\xa4iv\xc3\xa4hdyksi\xc3\xa4 1980-luvun lopun ja 1990-luvun alun hyv\xc3\xa4n vuosikerran metallista" mutta on silti onnistunut uudistamaan tyyli\xc3\xa4\xc3\xa4n: "havaittavissa on haastavaa, l\xc3\xa4hes progressiivista otetta kaheleissa  6-kielisten kitaroiden riffeiss\xc3\xa4 ja karjunnassa, erityisesti avauskappaleella "Medwton" sek\xc3\xa4 "Focused Lethalitylla" sek\xc3\xa4 hitaasti rakentuvalla "The Bravella."_NEWLINE_Blistering.comin Justin Donnelly antoi albumille kahdeksan pistett\xc3\xa4 kymmenest\xc3\xa4. Donnelly antaa ymm\xc3\xa4rt\xc3\xa4\xc3\xa4, ett\xc3\xa4 albumin kappaleet ovat kaikki ainutlaatuisia ja niiss\xc3\xa4 on toimivia ideoita. H\xc3\xa4n kertoo, ett\xc3\xa4 kokeellinen "Redshift" on "mahdollisesti yksi albumin mieleenpainuvimmista aikaansaannoksista, koska siin\xc3\xa4 on tarttuvia, junttaavia riffej\xc3\xa4, koskettimien melodisia tasoja ja v\xc3\xa4liosia, joissa rummut tarjoavat hengitystilaa." Sputnikmusicin Trey Spencer antoi albumille nelj\xc3\xa4 pistett\xc3\xa4 viidest\xc3\xa4. Spencer on sit\xc3\xa4 mielt\xc3\xa4 ett\xc3\xa4 vuodet ovat tehneet yhtyeelle vain hyv\xc3\xa4\xc3\xa4 kun se on saanut mietti\xc3\xa4 uudelleen musiikkityylins\xc3\xa4, h\xc3\xa4n ep\xc3\xa4ili ett\xc3\xa4 kunnianhimoisen Dimensionsin j\xc3\xa4lkeen yhtye olisi saattanut tehd\xc3\xa4 liian erikoisen albumin tekotaiteellisuuden hinnalla, mutta toisin k\xc3\xa4vi: "Niin oudolta kuin se kuulostaa, t\xc3\xa4m\xc3\xa4 albumi on todella raikas tuulahdus tuoretta ilmaa metallipiireiss\xc3\xa4, jotka alkavat junnata paikoillaan jatkuvasti pahemmin. Gabrielin my\xc3\xb6t\xc3\xa4 yhtye on onnistunut tuomaan takaisin vanhan liiton thrash-soundin, mutta Believer yhdist\xc3\xa4\xc3\xa4 sekoitukseen ison annoksen teknisyytt\xc3\xa4 ja omaper\xc3\xa4isyytt\xc3\xa4 ja kuulostaa kuitenkin tuoreelta."_NEWLINE_HM-lehden Chris Beck kirjoittaa, ett\xc3\xa4 "15 vuotta on pitk\xc3\xa4 aika. Tarpeeksi pitk\xc3\xa4, jotta unohtaa, kuinka raakaa Believerin musiikki oli, kuinka hullua Joey Daubin rummunsoitto oli ja kuinka yhtye kirjoitti niin teknisi\xc3\xa4 riffej\xc3\xa4, ett\xc3\xa4 useimmat muut yhtyeet eiv\xc3\xa4t olisi voineet unelmoidakaan soittavansa niit\xc3\xa4." Beck toteaa, ett\xc3\xa4 "Gabrielin olisi hyvinkin voinut julkaista suorana jatkona Dimensionsille vuosia sitten" ja ylist\xc3\xa4\xc3\xa4 albumia: "Metallimusiikin ei pit\xc3\xa4isi kuulostaa n\xc3\xa4in hyv\xc3\xa4lt\xc3\xa4." Kritiikki\xc3\xa4 annettiin kautta albumin kuuluville koskettimille sek\xc3\xa4 \xc3\xa4\xc3\xa4ni- ja lauluohjelmoinnille tai efekteille, jotka Beckin mielest\xc3\xa4 ovat "hieman liiaksi k\xc3\xa4ytettyj\xc3\xa4" koska h\xc3\xa4nen mielest\xc3\xa4\xc3\xa4n yhtyeen olisi kannattanut "antaa musiikin toimia sellaisenaan". Beck t\xc3\xa4hdent\xc3\xa4\xc3\xa4, ett\xc3\xa4 "t\xc3\xa4m\xc3\xa4 on ep\xc3\xa4ilem\xc3\xa4tt\xc3\xa4 Believeria, ja ep\xc3\xa4ilem\xc3\xa4tt\xc3\xa4 loistava albumi." AOL valikoi Gabrielin kansitaiteen "Vuoden 2009 kymmenen parasta albumikantta t\xc3\xa4h\xc3\xa4n saakka" -listalleen._NEWLINE_Kaikki arviot eiv\xc3\xa4t olleet yht\xc3\xa4 innostuneita: Abort-lehden toimittaja oli sit\xc3\xa4 mielt\xc3\xa4, ett\xc3\xa4 Gabriel oli "hyv\xc3\xa4\xc3\xa4 tarkoittava joskin hieman vaisu paluu".'